ຫວຽດນາມ ເຂົ້າຮ່ວມກອງປະຊຸມສະມັດຊາໃຫຍ່ສະຫະພັນລັດຖະສະພາສາກົນ 136
ຄະນະຜູ້ແທນ ຫວຽດນາມ ເຂົ້າຮ່ວມກອງປະຊຸມ
ສະມັດຊາໃຫຍ່ສະຫະພັນລັດຖະສະພາສາກົນ 136
(ພາບອິນເຕີແນັດ)
ວັນທີ 02/04, ຢູ່ຫໍປະຊຸມສາກົນ Bangabandhu, ນະຄອນຫລວງ Dhaka ປະເທດ ບາງກລາເທດ ດຳເນີນໄປກອງປະຊຸມຂອງສະພາບໍລິຫານ ແລະ ວາລະປະຊຸມຄົບຄະນະຂອງສະມັດຊາໃຫຍ່ສະຫະພັນລັດຖະສະພາສາກົນ (IPU) ຄັ້ງທີ 136, ດ້ວຍການເຂົ້າຮ່ວມຂອງບັນດາສະມາຊິກລັດຖະສະພາທີ່ມາຈາກ 132 ປະເທດໃນໂລກ. ຄະນະຜູ້ແທນສະພາແຫ່ງຊາດ ຫວຽດນາມ ໂດຍທ່ານນາງຮອງປະທານຜູ້ປະຈຳສະພາແຫ່ງຊາດ ຕ່ອງທິຟ໋ອງ ນຳໜ້າ. ກອງປະຊຸມສະພາບໍລິຫານໄດ້ຍົກອອກບັນດາບັນຫາທີ່ກ່ຽວຂ້ອງເຖິງການເປີດກ້ວາງສະມາຊິກ IPU, ພິຈາລະຈາຖານະບາງສະມາຊິກ, ຮັບຟັງບົດລາຍງານການເຄື່ອນໄຫວຂອງປະທານ ແລະ ເລຂາທິການໃຫຍ່ IPU, ລາຍງານໝາກຜົນ ແລະ ທິດທາງດຳເນີນງານຂອງກອງປະຊຸມສຸດຍອດບັນດາປະທານສະພາແຫ່ງຊາດຍິງ ຊຶ່ງຈັດຕັ້ງຢູ່ ສະຫະລັດ ອາຣັບ ເອັມມີເລດ ໃນເດືອນ 12/2016.
ນອກກອງປະຊຸມ, ທ່ານນາງ ຕ່ອງທິຟ໋ອງ ມີການພົບປະກັບທ່ານປະທານສະພາແຫ່ງຊາດ ສີລັງກາ Karu Jayasuriya. ທີ່ການພົບປະ, ທ່ານນາງຕ່ອງທິຟ໋ອງ ຢືນຢັນວ່າ: ນະໂຍບາຍສະເໝີຕົ້ນສະເໝີປາຍຂອງ ຫວຽດນາມ ແມ່ນຍາມໃດກໍ່ຖືເປັນສຳຄັນການພົວພັນມິດຕະພາບທີ່ເປັນມູນເຊື້ອ ແລະ ການຮ່ວມມືຫລາຍດ້ານກັບ ສີລັງກາ.
ແລະໃນຕອນບ່າຍວັນດຽວກັນ, ທ່ານນາງຮອງປະທານສະພາແຫ່ງຊາດ ຫວຽດນາມ ຕ່ອງທິຟ໋ອງ ໄດ້ພົບປະທ່ານນາຍົກລັດຖະມົນຕີປະເທດເຈົ້າພາບ Sheikh Hasina. ທີ່ການພົບປະ, ທ່ານນາງຮອງປະທານສະພາແຫ່ງຊາດ ຫວຽດນາມ ປາດຖະໜາຢາກໃຫ້ ບາງກລາເທດ ສືບຕໍ່ຊຸກຍູ້ການພົວພັນກັບ ຫວຽດນາມ, ໃນນັ້ນ ມີຂົງເຂດການຄ້າຄື: ສ້າງເງື່ອນໄຂໃຫ້ບັນດາວິສາຫະກິດ 2 ປະເທດຄົ້ນຄວ້າ, ສຳຜັດຕະຫລາດ, ຊອກຫາກາລະໂອກາດດຳເນີນທຸລະກິດ.
(ແຫຼ່ງຄັດຈາກ VOV)